Tom Behnke (KF), 2010-05-04:
Tak for det, og tak til Socialistisk Folkeparti for et i virkeligheden rigtig godt beslutningsforslag.
Det er rigtig godt, forstået på den måde, at vi fra konservativ side er meget enige i, at det er væsentligt, at man sørger for at komme hele vejen rundt omkring den her problemstilling.
Det er ikke nok, at vi bare skærper straffene og straffer dem, der begår kriminalitet i forbindelse med bande- og rockeraktiviteter, hårdere; det er ikke nok, at vi sørger for, at der bliver grebet ind, at der er overvågning, og at der bliver sanktioneret; det er også væsentligt, at man sørger for, at den tid, hvor de pågældende så sidder i fængsel, bliver brugt positivt, fremadrettet, formålstjenligt, fordi de jo på et eller andet tidspunkt bliver løsladt igen, og så skulle vi helst have nogle bedre mennesker ud af fængslerne, end vi har puttet ind i fængslerne.
I den sammenhæng er det også vigtigt, at man sørger for at lave en exitstrategi, ikke bare for dem, som er kommet i fængsel, men også for dem, som måske stadig er ude på gader og stræder, men som gerne vil ud af de bander eller de rockerklubber, som de føler at de er blevet fanget i på den ene eller anden måde.
Derfor glæder det os, at regeringen allerede før årsskiftet sørgede for at nedsætte en meget bred gruppe af eksperter til at vurdere det her for at finde ud af, hvordan vi laver de bedste exitprogrammer, sådan at det er noget, der virker.
Det er altså ikke bare et spørgsmål om at sige, at man vil have det, og så læne sig tilbage, men at man rent faktisk gør noget ved det og sørger for, at de programmer, der bliver udviklet, er nogle, der kan bruges, og som virker fremadrettet.
For det er helt utrolig vigtigt, at vi sørger for, at de unge, der er havnet i det her morads, kommer ud af det igen så hurtigt som muligt, og det, at der er nogle, der giver udtryk for, at de gerne vil ud af det, men ligesom ikke har følt, at myndighederne har været klar til at hjælpe dem, er selvfølgelig ikke tilfredsstillende.
Så det er vigtigt, at vi får sat fokus på det.
Det er også vigtigt, at den helhedsorienterede gadeplansindsats virker.
Vi har jo lige netop i de her dage frigivet mere end 136 mio. kr. til en helhedsorienteret gadeplansindsats.
Det er rigtig gode penge, som netop går til det forebyggende og det præventive arbejde.
Så er det også vigtigt, tror jeg, at man i hele den her diskussion sørger for at holde fokus der, hvor problemerne er.
Vi ved jo godt, at det er nogle få byer her i landet, hvor der er de massive problemer, og der synes jeg at man skal sætte ind.
Og der har vi jo med stor glæde kunnet konstatere, at der i Københavns Kommune, efter at man fik en tidligere politichef ansat i sin forvaltning, pludselig er kommet andre boller på suppen.
Pludselig er man begyndt at lave nogle helt anderledes konkrete strategier for, hvordan man får gjort noget ved den her bandeog rockerindsats.
Det er godt, og det er positivt, for det, vi har kunnet konstatere, og som vi kan lære fra bl.a. udlandet, hvor man også har de her problemer, er, at det, der skal til, er den lokale, koordinerede indsats, altså at forskellige myndigheder på lokalt plan sørger for at arbejde sammen – så får man det allerallerbedste resultat ud af det.
Hvad gør man i forhold til fængslerne?
Det ene er, at man jo har den her flerårsaftale, som vi lavede for par år siden, hvor vi gik ind og styrkede sikkerheden i fængslerne, både for de indsatte og for de ansatte, og derudover er vi jo i øjeblikket i fuld gang med at sørge for, at man laver noget af det, vi kan kalde for brandslukning, altså en her og nu-indsats for med det samme at få etableret nogle flere små enheder, sådan at man kan holde alle de her grupperinger adskilt fra hinanden.
Det er man i fuld gang med at gøre.
Der er også omdannet nogle åbne fængselspladser til lukkede fængselspladser, sådan at man netop har nogle flere muligheder for at placere de her folk, så de ikke går og påvirker hinanden eller generer hinanden eller direkte overfalder hinanden.
Hvad er den langsigtede plan?
Hvad er de langsigtede problemer, opgaver, udfordringer for Kriminalforsorgen?
Og der er jeg glad for, at man har bedt Kriminalforsorgen om at komme med et gennemarbejdet langsigtet forslag til, hvordan vi løser de opgaver, der ligger ude i fremtiden.
For en ting er et her og nu-billede af nogle spidsbelastninger, der kan afbødes her og nu, men jeg tror, at der er en mere langsigtet tendens, og den bør man tage hånd om.
Der tror jeg at det er vigtigt, at vi afventer, at der er nogle af dem, som i dagligdagen har fingrene helt nede i det, nemlig Kriminalforsorgen, som kommer og fortæller os, hvad det langsigtede behov er, og til den tid er vi fra konservativ side meget indstillet på at lytte velvilligt.